|  |  |
| --- | --- |
| Projekt: | Lepšie verejné politiky pre marginalizované rómske komunity |
| Organizácia: | Človek v ohrození, n. o. |
| Operačný program: | Efektívna verejná správa |
| Kód žiadosti o NFP: | NFP314010L915 |
| Názov aktivity: | Hlavná aktivita č. 4, Podpora a sieťovanie aktérov v politikách sociálnej inklúzie |
| Názov výstupu: | Návrh na legislatívnu zmenu za účelom zefektívnenia verejnej správy |
| Názov legislatívneho návrhu: | Úprava zákona o sociálnych službách 448/2008 Z.z. |
| Subjekt, ktorému sa návrh opatrenia predkladá: | Ministerstvo práce, sociálnych vecí a rodiny SR |

**Vec: Návrh na zmenu zákona č. 448/2008 o sociálnych službách v rámci projektu „Lepšie verejné politiky pre marginalizované rómske komunity“**

Komentár: V rámci plánovaných aktivít projektu, ktoré spočívali vo:

* vytvorení multisektorového partnerstva subjektov prevádzkujúcich KC na území POSK,
* vytvorení platformy mimovládnych organizácii pôsobiacich v oblasti sociálneho začlenenia MRK
* vytvorení multisektorového partnerstva subjektov pôsobiacich v oblasti sociálneho začlenenia MRK (a pravidelných stretnutiach týchto partnerstiev a platforiem)
* vypracovaní Analýzy situácie v krajinách EÚ ohľadom služby včasnej intervencie

a v neposlednom rade na základe našej dlhoročnej skúsenosti v práci s marginalizovanými rómskymi komunitami navrhujeme zmenu v zákone č. 448/2008 o sociálnych službách s cieľom zabezpečiť rannú starostlivosť, resp. včasnú intervenciu rodinám s deťmi a deťom v marginalizovaných rómskych komunitách.

Človek v ohrození ako jedna z najväčších organizácií pracujúcich s ľuďmi žijúcimi v segregovaných lokalitách, žijúcimi v chudobe a v sociálnom vylúčení má ambíciu podieľať sa na zlepšovaní systému pomoci a podpory týmto ľuďom a komunitám. Ako ukázala prax komunitných centier, no taktiež, ako vyplynulo z názorov a skúseností inštitúcií a odborníkov, s ktorými Človek v ohrození spolupracuje, je nevyhnutné, aby sme začali rodinám s deťmi z marginalizovaných rómskych komunít poskytovať pomoc a podporu už od narodenia ich detí. Život s marginalizovaných rómskych komunitách sa spája s evidentným sociálnym znevýhodnením a bolo zrealizovaných viacero štúdii, ktoré dokázali, že chudoba preukázateľne zmenšuje množstvo priaznivých podnetov pre rozvoj detského mozgu a zdravého rastu osobnosti. Ranné detstvo je najdôležitejším obdobím života každého človeka a predurčuje jeho úspech v celom ďalšom živote, preto si myslíme že je potrebné začať realizovať systematickú a odbornú pomoc a podporu týmto rodinám s deťmi už od narodenia, ktorá v súčasnosti na Slovensku absentuje.

V súčasnosti na Slovensku existuje Služba včasnej intervencie, ktorá je podľa § 33 zákona č. 448/2008 Z.z. o sociálnych službách v znení neskorších predpisov poskytovaná dieťaťu do 7 rokov ak je jeho vývoj ohrozený z dôvodu zdravotného postihnutia a rodine tohto dieťaťa. Včasná intervencia tak predstavuje komplex služieb, ktorý zahŕňa rôzne možnosti pomoci a podpory prostredníctvom tímu odborníkov orientované na rodinu a dieťa vo veku od 0 do 7 rokov, ktorého vývoj je z rôznych dôvodov ohrozený a oneskorený s cieľom predchádzať postihnutiu, eliminovať alebo zmierniť jeho následky a poskytnúť rodine a dieťaťu možnosť sociálnej integrácie. V rámci služby včasnej intervencie je tak poskytované špecializované sociálne poradenstvo a sociálna rehabilitácia a vykonávaná stimulácia komplexného vývinu dieťaťa so zdravotným postihnutím, preventívna aktivita a taktiež komunitná rehabilitácia. Stimulácia komplexného vývinu dieťaťa so zdravotným postihnutím je odbornou činnosťou, ktorej obsahom je vykonávanie postupov a techník, ktoré podporujú psychomotorický vývoj dieťaťa, rozvoj komunikácie a adaptácia dieťaťa na okolité prostredie v súlade s jeho individuálnymi potrebami a schopnosťami, s tým, že je zameraná aj na posilnenie schopností členov rodiny dieťaťa so zdravotným postihnutím v oblasti starostlivosti o toto dieťa.

Domnievame sa, že nástroje, aké využíva služba včasnej intervencie na podporu rodín s deťmi so zdravotným postihnutím, by sa dali aplikovať aj na pomoc rodinám s deťmi a deťom z marginalizovaných rómskych komunít. Na Slovensku takúto podporu poskytujú rodinám s deťmi z MRK iba menšie projektové iniciatívy (napr. projekt OMAMA organizácie Cesta von). Včasná intervencia, rest. ranná starostlivosť ako taká je však v niektorých krajinách poňatá oveľa širšie a nevylučuje aj pomoc a podporu rodinám s rôznym stupňom sociálneho znevýhodnenia.

Navrhujeme preto, aby:

* v rámci Ministerstva práce, sociálnych vecí a rodiny a Ministerstva školstva, vedy, výskumu a športu by mala byť otvorená diskusia o zabezpečení rannej starostlivosti, resp. služby včasnej intervencie pre rodiny s deťmi z marginalizovaných rómskych komunít
* jedna z odporúčaných variant je, že by služba včasnej intervencie, ako ju poznáme dnes zo zákona č. 448/2008 Z.z. o sociálnych službách bola rozšírená okrem detí, ktorých vývoj je ohrozený z dôvodu zdravotného postihnutia a rodinám týchto detí, o deti zo sociálne znevýhodneného prostredia a o rodiny s deťmi, ktoré žijú v priestorovo segregovanej lokalite s prítomnosťou koncentrovanej a generačne reprodukovanej chudoby
* druhá z variant je, aby bola otvorená diskusia o zakotvení samostatnej sociálnej služby ranej starostlivosti, resp. ranného vzdelávania, ktoré by bolo určené pre rodiny s deťmi zo sociálne znevýhodneného prostredia a o rodiny s deťmi, ktoré žijú v priestorovo segregovanej lokalite s prítomnosťou koncentrovanej a generačne reprodukovanej chudoby, pričom ranné vzdelávanie by bolo poskytované deťom od narodenia až po nástup na povinnú predškolskú prípravu
* v prípade oboch variant by bola prevažne terénnou formou poskytovaná pomoc a podpora rodinám, prevažne matkám s deťmi, od narodenia, minimálne po nástup na predškolskú prípravu, alebo maximálne do 7 roku veku dieťaťa, s tým, že intervencie by boli zamerané na špecializované poradenstvo matkám a rozvoj dieťaťa v oblastiach, ako sú fyzický a motorický vývoj, kognitívny vývoj, rozvoj reči, sociálny a emocionálny vývoj a pripravenosť na vzdelávanie
* rovnako odporúčame, aby bola v spolupráci s Ministerstvom financií otvorená diskusia o financovaní týchto služieb a bolo prediskutovaných viacero modelov financovania (štát, VÚC, Mesto alebo obec, prípadne ich kombinácia, financie by mohli byť poskytované akreditovaným subjektom na základe vypracovaných projektov)
* na štátnej úrovni vznikla pracovná skupina odborníkov, ktorí by rozpracovali legislatívny návrh sociálnej služby, navrhli systém financovania a vypracovali metodiku práce s týmito rodinami (členmi pracovnej skupiny by mali byť zástupcovia relevantných ministerstiev, odborníci v súčasnosti poskytujúcu službu včasnej intervencie, odborníci, ktorí majú know-how v oblasti poskytovania rannej starostlivosti v MRK a pod.)

Preto v rámci legislatívy navrhujeme úpravu Zákona č. 448/2008 Z.z. o sociálnych službách núdzi a o zmene a doplnení niektorých zákonov nasledujúcim spôsobom:

* v § 33 ods. 1) pridať sociálne znevýhodnenie a zotrvávanie v priestorovo segregovanej lokalite s prítomnosťou koncentrovanej a generačne reprodukovanej chudoby ako oprávnené podmienky pre využívanie služby včasnej intervencie

(**Paragrafové znenie:** § 33, ods. 1) Služba včasnej intervencie sa poskytuje dieťaťu do siedmich rokov jeho veku, ak je jeho vývoj ohrozený z dôvodu zdravotného postihnutia, sociálneho znevýhodnenia alebo zotrvávania v priestorovo segregovanej lokalite s prítomnosťou koncentrovanej a generačne reprodukovanej chudoby a rodine tohto dieťaťa.)

alebo

* v § 12 ods. 1) písm. b. pridať č. 6 pridať službu ranej starostlivosti, resp. ranného vzdelávania, ktoré by bolo určené pre rodiny s deťmi zo sociálne znevýhodneného prostredia a o rodiny s deťmi, ktoré žijú v priestorovo segregovanej lokalite s prítomnosťou koncentrovanej a generačne reprodukovanej chudoby, pričom ranné vzdelávanie by bolo poskytované deťom od narodenia až po nástup na povinnú predškolskú prípravu; zároveň by v §33b bola táto sociálna služba bližšie špecifikovaná.

(**Paragrafové znenie:** § 12 Druh sociálnej služby ... ods.1) písm. b) sociálne služby na podporu rodiny s deťmi, ktorými sú: 1. pomoc pri osobnej starostlivosti o dieťa, 2. pomoc pri osobnej starostlivosti o dieťa v zariadení dočasnej starostlivosti o deti, 3. služba na podporu zosúlaďovania rodinného života a pracovného života, 4. služba na podporu zosúlaďovania rodinného života a pracovného života v zariadení starostlivosti o deti do troch rokov veku dieťaťa, 5. služba včasnej intervencie, 6. služba rannej starostlivosti a ranného vzdelávania.

§ 33b) by bol formulovaný na základe záverov špeciálne zriadenej pracovnej skupiny).

V Bratislave, 31.3.2020 Mgr. Peter Adam

projektový manažér

Mgr. Klaudia Schneiderová, PhD.

koordinátorka a metodička sociálnej práce

Tento projekt je podporený z Európskeho sociálneho fondu z Operačného programu Efektívna verejná správa.